  Анжелика Тихонова корреспондент Сочиын ортчем Олимпи шудонъёсын куинь азьвесь медаль утэм Удмуртиысь Максим Вылегжанинэз, озьы ик Россилэн командаысьтыз Никита Крюковез но Александр Легковез допингез кутэмзы понна 4 арлы ӵошатсконъёслэсь палэнтыны быгатозы. Швециысь Expressen издани вылэ ӵолскыса со сярысь ивортэ sports.ru агентство. Кунгож сьӧрысь изданиын верамзыя, Вылегжанин Сочиын Олимпи шудонъёс кутскытозь толэзьлы азьвыл триметазадин юэм — сюлэм но вирсэр ёзъёслэсь ужамзэс тупатӥсь эмъюм. Со Допинген нюръяськонъя дунневыл агентствоен (WADA) юыны лэземын ӧвӧл. Со понна спортсменэз ньыль арозь ӵошатсконъёслэсь палэнтыны быгато. Кызьы вераз «Россия сегодня» агентстволы куасэн бызьылонъя федерацилэн кивалтӥсез Елена Вяльбе, Стив Макларенлэн Росси спортын допинг сярысь докладэз шоры учкытэк, Максим Вылегжанин но Александр Легков «Тур де Ски» куасэн ӵошатсконэ пыриськозы. Со 31-тӥ толсуре Швейцариын кутскоз но 8-тӥ толшоре Италиын йылпумъяськоз. Тодады вайытом, вазенгес Удмуртиысь спортсмен Допинген пумитъяськонъя Росси агентстволэн Москваысь допингез шараянъя лаборатириезлэн азьвыл тӧроезлэн Григорий Родченковлэн лыдметаз пыриз вал. Сое лэзьымтэ эмъюмъёсты юэмен шеказы. Максим Вылегжанин иворъёсъя «Удмуртия» агентстволы ӵошатсконъёслэсь йылпумъянъёссэс выльысь эскеремзылэсь уг кышка шуыса вераз. Тегъёс: Спорт МаксимВылегжанин Удмуртия куасэнбызьылон допинг  